מורגן לייק

מורגן לייק (באנגלית: Morgan Lake; נולדה ב-12 במאי 1997) היא אתלטית בריטית המתחרה בקרב שבע ובקפיצה לגובה.

ביוגרפיה
לייק נולדה ברדינג, אביה אלדן היה אלוף בריטניה עד גיל 19 בקפיצה משולשת, אך נאלץ לפרוש בעקבות פציעה, הוא משמש מאמנה של בתו. היא למדה בפנימייה היוקרתית ולינגטון קולג' בברקשייר.

לייק החלה להתאמן באתלטיקה בגיל חמש, ב-2010 זכתה במדליות זהב בקרב חמש ובקפיצה לרוחק באליפות בתי הספר של אנגליה עד גיל 15. היא השתתפה בקרב שבע האליפות העולם באתלטיקה לנוער ב-2013, אך פרשה במהלך התחרות. בפברואר 2014 שברה את שיא העולם עד גיל 18 בקרב חמש כשקבעה תוצאה של 4284 נקודות. ביולי 2014 זכתה במדליית זהב בקרב שבע באליפות העולם באתלטיקה עד גיל 20 שהתקיימה ביוג'ין. היא קבעה שיא עולם עד גיל 18 של 6148 נקודות ובמהלך התחרות קבעה שיא בריטניה עד גיל 20 בקפיצה לגובה כשקבעה תוצאה של 1.94 מטר. באותה אליפות זכתה במדליית זהב בקפיצה לגובה בתוצאה של 1.93 מטר.

באליפות העולם באתלטיקה 2015 קבעה תוצאה של 1.93 מטר ולא העפילה לשלב הגמר. באליפות אירופה באתלטיקה באולם 2015 סיימה תשיעית בקרב חמש בתוצאה של 4527 נקודות. באליפות אירופה עד גיל 20 זכתה במדליית זהב בקפיצה לגובה בתוצאה של 1.91 מטר.

באליפות העולם באתלטיקה באולם 2016 סיימה במקום השביעי בקרב חמש בתוצאה של 4499 נקודות. באולימפיאדת ריו דה ז'ניירו השוותה את שיא האישי בקפיצה לגובה כשקבעה תוצאה של 1.94 מטר בשלב המוקדמות, בגמר עברה גובה של 1.93 מטר וסיימה במקום העשירי.

בשנים 2016 עד 2019 זכתה ארבע פעמים רצופות באליפות בריטניה בקפיצה לגובה הן באולם והן באצטדיון. ביולי 2017 זכתה באליפות בשיא אישי של 1.96 מטר, תוצאה שהיא גם שיא בריטניה עד גיל 23. באליפות העולם באתלטיקה 2017 סיימה במקום השישי בתוצאה של 1.95 מטר. באליפות העולם באתלטיקה באולם 2018 סיימה במקום הרביעי בתוצאה של 1.93 מטר, כמו הזוכות במדליות כסף וארד אך עם יותר פסילות.

באולימפיאדת טוקיו העפילה לגמר הקפיצה לגובה אך פרשה בעקבות פציעה.

לייק לא השתתפה באליפות העולם באתלטיקה 2022 בגלל שנדבקה בנגיף הקורונה.

במשחקי חבר העמים 2022 שנערכו בברמינגהאם סיימה במקום רביעי בקפיצה לגובה בתוצאה של 1.92 מטר.

באליפות אירופה באתלטיקה 2022 שנערכה במינכן שבגרמניה סיימה במקום שביעי בקפיצה לגובה בתוצאה של 1.90 מטר.

באליפות אירופה באולם 2023 שנערכה באיסטנבול שבטורקיה סיימה במקום שביעי בקפיצה לגובה בתוצאה של 1.86 מטר.

באליפות העולם באתלטיקה 2023 שנערכה בבודפשט שבהונגריה סיימה במקום רביעי בקפיצה לגובה בתוצאה של 1.97 מטר.

באליפות העולם באולם 2024 שנערכה בגלאזגו שבסקוטלנד סיימה במקום שישי בקפיצה לגובה בתוצאה של 1.92 מטר
באליפות אירופה באתלטיקה 2024 שנערכה ברומא שבאיטליה סיימה במקום שישי בקפיצה לגובה בתוצאה של 1.90 מטר.

באולימפיאדת פריז סיימה במקום 15 בקפיצה לגובה בתוצאה של 1.88 מטר.

באליפות אירופה באולם 2025 שנערכה באפלדורן שבהולנד סיימה במקום חמישי בקפיצה לגובה בתוצאה של 1.92 מטר.
באליפות העולם באתלטיקה 2025 שנערכה בטוקיו שביפן סיימה במקום שביעי בקפיצה לגובה בתוצאה של 1.93 מטר.

שיאים אישיים
אצטדיון
ריצת 100 מטר משוכות: 14.25 שניות, 2014
קפיצה לגובה: 2.00 מטר, 2025, שיא בריטניה
הדיפת כדור ברזל: 14.85 מטר, 2014
ריצת 200 מטר: 24.59 שניות, 2014
קפיצה לרוחק: 6.32 מטר, 2014
הטלת כידון: 41.93 מטר, 2017
ריצת 800 מטר: 2:19.06 דקות, 2016
קרב שבע: 6,148 נקודות, 2014

אולם
ריצת 60 מטר משוכות: 8.63 שניות, 2016
קפיצה לגובה: 1.99 מטר, 2023, שיא בריטניה
קפיצה לרוחק: 6.13 מטר, 2015
הדיפת כדור ברזל: 13.91 מטר, 2015
ריצת 800 מטר: 2:18.53 דקות, 2016
קרב חמש: 4,527 נקודות, 2015

קישורים חיצוניים



 מורגן לייק באתר התאחדות האתלטיקה הבריטית
 מורגן לייק באתר thepowerof10

הערות שוליים

קטגוריה:מתחרות בקרב שבע
קטגוריה:קופצות לגובה בריטיות
קטגוריה:אתלטיות בריטיות
קטגוריה:אתלטיות בריטיות באולימפיאדת טוקיו (2020)
קטגוריה:אתלטיות בריטיות באולימפיאדת ריו דה ז'ניירו (2016)
קטגוריה:קופצות לגובה באולימפיאדת טוקיו (2020)
קטגוריה:אתלטיות באולימפיאדת פריז (2024)
קטגוריה:משתתפים בריטים באולימפיאדת פריז (2024)
קטגוריה:בריטיות שנולדו ב-1997
קטגוריה:בריטים שנולדו ב-1997